กลต.ศึกษาตลาดหุ้นเพื่อSME
ก.ล.ต. ร่วมอุ้มเอสเอ็มอี ศึกษาตลาดหุ้นเอสเอ็มอีเปิดให้นักลงทุนสถาบันซื้อขาย
1 มิ.ย. 2555

ก.ล.ต. ร่วมอุ้มเอสเอ็มอี ศึกษาตลาดหุ้นเอสเอ็มอีเปิดให้นักลงทุนสถาบันซื้อขาย
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. อยู่ในขั้นศึกษาและพัฒนาตลาดหลักทรัพย์สำหรับธุรกิจขนาดเล็กเอสเอ็มอี นำหลักทรัพย์เข้าจดทะเบียนซื้อขายในตลาดหุ้นเอสเอ็มอี
ตลาดหุ้นสำหรับเอสเอ็มอีจะพัฒนาขึ้นมาเพื่อสนับสนุนธุรกิจเอสเอ็มอีให้มีโอกาสเข้าตลาดหลักทรัพย์ ซึ่งก่อนหน้านี้ได้จัดให้มีการจัดเครดิตเอสเอ็มอีแล้ว ทำให้เอสเอ็มอีรู้ศักยภาพของตัวเองนำไปปรับตัวและต่อรองกับสถาบันการเงิน 
สำหรับนักลงทุนที่เข้ามาซื้อขายในตลาดหุ้นสำหรับเอสเอ็มอีนั้น เบื้องต้นจะเป็นนักลงทุนเฉพาะกลุ่มเข้ามาซื้อขายเท่านั้น เช่น นักลงทุนสถาบัน เพื่อจำกัดความเสี่ยงในกลุ่มเล็กๆ ขณะที่หลักเกณฑ์คุณสมบัติ SAM ที่เข้าตลาด จะผ่อนปรนยืดหยุ่นมากขึ้น
“ก.ล.ต.จะพัฒนาตลาดหุ้นให้กับเอสเอ็มอี หาทางทำอย่างไรให้ธุรกิจเอสเอ็มอีเข้าตลาดหุ้นได้ เช่น การปรับเกณฑ์ให้ยืดหยุ่น การจัดเครดิตให้กับธุรกิจเอสเอ็มอี ให้รู้ศักยภาพและปรับตัวเตรียมพร้อมระดมทุน” เลขาธิการ ก.ล.ต. กล่าว
นายวรพล กล่าวถึงการประชุมเวิลด์ อีโคโนมิก ฟอรัม ว่าด้วยภูมิภาคเอเชียตะวันออก ที่ประเทศไทยเป็นเจ้าภาพจัดงานระหว่างวันที่ 30 พ.ค.–1 มิ.ย.นี้ ว่า ก.ล.ต.ได้นำเสนอข้อคิดประเทศไทยกำลังเป็นดาวรุ่งทางเศรษฐกิจ เป็นศูนย์กลางความเจริญ ทั้งด้านการสื่อสาร การโทรคมนาคม การเกษตรและอาหาร ให้ครัวไทยเป็นศูนย์กลางอาหารของโลก 
นอกจากนี้ ด้านการท่องเที่ยวและโรงแรมไทย ซึ่งประเทศไทยมีบริการยอดเยี่ยมในการบริการติดอันดับ 1 ของโลก ขณะที่ธุรกิจโรงพยาบาลของไทยก็เป็นธุรกิจดาวรุ่งที่ต้องส่งเสริมให้เติบโต รวมทั้งธุรกิจพลังงานที่จะผลักดันให้ไทยเป็นศูนย์กลางพลังงานในภูมิภาค
“ตลาดทุนจะออกเกณฑ์เร็วๆ นี้ ในการตั้งทรัสต์ REIT ซึ่งเป็นกองทรัสต์เพื่อลงทุนในอสังหาริมทรัพย์ โรงแรม และโรงพยาบาล กองทรัสต์นี้แตกต่างจากกองอสังหาริมทรัพย์ตรงที่สามารถกู้เงินได้ 60% ของมูลค่ากองทรัสต์ที่มีอยู่ เป็นเจ้าของอสังหาฯ ได้ ซื้ออาคารโรงพยาบาลแล้วให้ผู้ประกอบการเช่าหรือลงทุนโรงแรมก็ได้ โดยสิ่งปลูกสร้างที่ลงทุนไม่จำเป็นต้องสร้างเสร็จ ต่างจากกองทุนอสังหาฯ ที่กู้เงินไม่ได้” เลขาฯ ก.ล.ต. กล่าว